	
	
	1(1)

	
	
	

	
	
	


[image: ]
	
	
	2(2)

	
	
	

	
	
	


[image: ]
Maatietopalvelu
Kyselyvastaus
Asiakirjan tunnus: KT1440
Päivämäärä: 28.10.2026
Julkisuus: Julkinen 

Syyria / Tsherkessit
Syria / Circassians

Kysymykset
1. Lyhyesti tietoa tsherkesseistä Syyriassa (määrä, asuinalueet, muu taustatieto)?
2. Onko tsherkesseihin kohdistunut oikeudenloukkauksia tai syrjintää uuden hallinnon aikana heidän uskonnostaan johtuen? Minkä tahon toimesta?
Questions
1. A brief overview of the Circassians in Syria (number, areas of residence, other background information)?
2. Have the Circassians faced human rights violations or discrimination under the new administration because of their ethnic background? By whom?

[bookmark: _Hlk129259295]Lyhyesti tietoa tsherkesseistä Syyriasta
Saatavilla olevissa lähteissä on erilaisia arvioita Syyriassa asuvien tsherkessien määrästä. Syyrian valtiollisen uutistoimisto SANA:n (Syria Arab News Agency) 27.12.2025 julkaisemassa, Syyrian tsherkessejä käsittelevässä artikkelissa arvioidaan Syyriassa asuvan 200 000 tsherkessiä.[footnoteRef:1] Yhdysvaltalaisen New Lines Magazinen 7.1.2026 julkaiseman artikkelin mukaan Syyrian tsherkessiväestön koko oli ennen sisällissodan alkua vuonna 2011 100 000–150 000 henkeä.[footnoteRef:2] Syyrialaisen SOHR (Syrian Observatory for Human Rights) -ihmisoikeusjärjestön 3.10.2022 julkaisemassa artikkelissa Syyrian tsherkessiyhteisön kooksi arvioidaan noin 60 000.[footnoteRef:3] Turkin valtion mediayhtiö TRT:n 22.5.2025 julkaisemassa artikkelissa arvioidaan määrän olevan 50 000–100 000.[footnoteRef:4] Turkkilaisen Lähi-idän tutkija Fehim Taştek arvioi Syyrian tsherkessiyhteisön olevan 100 000–140 000 henkeä.[footnoteRef:5]  [1:  SANA 27.12.2025.]  [2:  New Lines Magazine/ Vacher, Pauline & Cuau, Charles 7.1.2026.]  [3:  SOHR 3.10.2022.]  [4:  TRT 22.5.2025.]  [5:  Abkhaz World/ Taştek, Fehim 16.1.2025.] 

SANA:n mukaan tsherkessiyhteisöt ovat jakautuneet erityisesti Damaskoksen, Aleppon ja Quneitran maakuntien alueille. Tsherkessit ovat asettuneet useisiin kyliin Pohjois- ja Keski-Syyriassa, kuten Manbijiin, Khanasiriin ja Ras al-Ainiin sekä Tal Amriin ja Ayn al-Niseriin. Damaskoksen alueella tsherkessejä asuu erityisesti Itä-Ghoutan Marj al-Sultanin kaupungissa, jossa on yksi Syyrian suurimmista tsherkessiväestön keskittymistä. Lisäksi tsherkessejä asuu al-Muhajreenin, Rukn al-Dinin, Qudsayan ja Harastan kaupunginosissa Damaskoksessa. Lisäksi tsherkessejä asuu Golanin ylängön lähellä Beer Ajamin alueella.[footnoteRef:6] [6:  SANA 27.12.2025.] 

New Lines Magazinen 7.1.2026 julkaiseman artikkelin mukaan Assadin hallinnon aikana tsherkessit, kuten monet muutkin vähemmistöt, pyrkivät välttämään liiallista huomiota. He olivat integroituneet valtionhallintoon, palvelivat Syyrian armeijassa ja he osallistuivat yhteiskuntaelämään.[footnoteRef:7] Kansannousun alettua tsherkessiyhteisö jakautui Assadin hallintoa kannattaviin ja sitä vastustaviin henkilöihin.[footnoteRef:8] Syria Untold -sivuston 27.9.2021 julkaiseman Syyrian tsherkessiyhteisöä sisällissodan aikana käsittelevän artikkelin mukaan kansannousun muuntauduttua sisällissodaksi osa tsherkesseistä, etenkin Quneitran ja Damaskoksen ympäristössä, liittyi aseellisiin ryhmiin. Artikkeliin haastatellun oppositiomielenosoituksiin osallistuneen, myöhemmin Libanoniin ja sitä kautta Belgiaan paenneen Muhammad-nimisen tsherkessin mukaan erityisesti vanhemmat tsherkessit olivat enemmän ”Bashar al-Assadin kannalla”, nähden itsensä ”vieraina, joiden ei tulisi sekaantua Syyrian tapahtumiin”, sillä hallinto antoi tsherkessien järjestäytyä ja harjoittaa heidän kieltään ja kulttuuriaan. Hän kertoo, että osa hänen sukulaisistaan eivät suostuneet enää olemaan yhteydessä häneen sen jälkeen, kun hän pakeni Damaskoksesta, jotta heitä ei yhdistettäisi häneen oppositioliikkeen edustajana. Muhammad kuitenkin katsoo, että poliittinen suuntautuminen ei ollut sidoksissa tsherkessien etniseen identiteettiin, osoittaen jakolinjoihin tsherkessiyhteisön johtohahmojen välillä. Monet profiloituivat hallinnon vastustajina ja osa, kuten Walid Abaza[footnoteRef:9], toimi useissa rooleissa Syyrian turvallisuuspalvelun upseerina ja Baath-puolueen paikallishaaran johtajana.[footnoteRef:10] [7:  New Lines Magazine/ Vacher, Pauline & Cuau, Charles 7.1.2026.]  [8:  TRT 22.5.2025; Syria Untold 27.9.2021.]  [9:  Tsherkessitaustaisen Prikaatinkomentaja, jonka poika Khaled Abaza toimi Syyrian hallinnon Golanin rykmentti-nimisen militian komentajana sisällissodan aikana (Al-Modon 22.12.2017). Militia koostui taistelijoista, jotka loikkasivat hallintoa vastustaneesta Vapaan Syyrian Armeijasta hallinnon puolelle (The European University Institute, Robert Schuman Centre for Advanced Studies/ Ezzi Mazen 4/2020, s. 9). Lokakuussa 2024 Assadin hallinto nimesi Khaled Abazan Latakian läänin kuvernööriksi (Syria Times 19.10.2024). Zaman al-Wasl -uutissivuston 3.7.2026 julkaiseman artikkelin mukaan Syyrian hallinto oli asettanut Khaled Abazalle varotoimenpiteitä yhdessä muiden Baath-hallinnon korkeiden virkahenkilöiden kanssa. Artikkelin mukaan näihin kuului varojen haltuunotto, pankkitilien jäädytys, sekä matkustuskielto (Zaman al-Wasl 3.7.2026).]  [10:  Syria Untold 27.9.2021. ] 

Syyrialaisen SOHR:n (Syrian Observatory for Human Rigths) -ihmisoikeusjärjestön 3.10.2022 julkaiseman artikkelin mukaan Homsin tsherkessiyhteisön siviilit ovat joutuneet kärsimään tsherkessit kärsivät sodan aikana sekä Syyrian hallinnon että useiden oppositiojoukkojen ja islamistiryhmien harjoittamasta sorrosta..[footnoteRef:11] Adyghe Tsherkessijärjestö kertoi Lähi-idän tutkijan Fehim Taştekin 16.1.2025 julkaistussa Syyrian tsherkessiyhteisöä käsittelevässä artikkelissa, että sisällissodassa kuoli yhteensä yli 100 tsherkessiä ja yli 200 pidätettiin.[footnoteRef:12] Lontoolaisen Al-Quds al-Arabi -sanomalehden 29.12.2024 julkaiseman artikkelin mukaan satoja tsherkessejä teloitettiin erityisesti Sidnayan vankilassa ja muissa pidätyskeskuksissa. Lisäksi satoja tsherkessejä joutui mielivaltaisten pidätysten ja vangitsemisen kohteeksi ilman oikeudenkäyntejä.[footnoteRef:13] Monia tsherkessejä pakeni sisällissodan aikana ulkomaille, kuten Eurooppaan, Yhdysvaltoihin ja Kandaan,[footnoteRef:14] Jordaniaan ja Turkkiin,[footnoteRef:15] sekä tsherkessien muinaiseen kotimaahan Adygeaan Venäjälle.[footnoteRef:16] Venäjä on pyrkinyt kuitenkin rajoittamaan tsherkessien laajamittaista paluumuuttoa, peläten separatistisen poliittisen liikehdinnän kasvamista.[footnoteRef:17] Monia tsherkessimiehiä lähti sisällissodan aikana ulkomaille paetakseen asepalvelusta.[footnoteRef:18] [11:  SOHR 3.10.2022.]  [12:  Abkhaz World/ Taştek, Fehim 16.1.2025.]  [13:  Al-Quds al-Arabi 29.12.2024.]  [14:  New Lines Magazine 7.1.2026.]  [15:  Syria Untold 27.9.2021.]  [16:  Ks. esim: The Next Century Foundation 23.2.2025; New Lines Magazine/ Vacher, Pauline & Cuau, Charles 7.1.2026; New Lines Magazine 24.4.2024; ]  [17:  Ks. esim: Abkhaz World/ Taştek, Fehim 16.1.2025; Jamestown 22.2.2022.]  [18:  Al-Quds al-Arabi 29.12.2024. ] 

Vuoden 1967 Israelin ja arabimaiden välisen sodan seurauksena Israel otti haltuunsa Syyrian Golanin ylängön ja pakotti tuhansia alueella asuneita tsherkessejä pakenemaan kodeistaan.[footnoteRef:19] Syria Untoldin mukaan Israelin armeija valtasi 14 tsherkessikylää Golanin ylängöllä ja pakotti niiden 18 000 asukasta pakenemaan kodeistaan.[footnoteRef:20] Minority Rights Group -ihmisoikeusjärjestön mukaan noin puolet silloisista Syyrian tsherkesseistä joutui kodittomiksi sodan seurauksena.[footnoteRef:21]  [19:  New Lines Magazine/ Vacher, Pauline & Cuau, Charles 7.1.2026.]  [20:  Syria Untold 27.9.2021.]  [21:  Minority Rights Group [päiväämätön].] 

New Lines Magazinen mukaan tsherkessiyhteisö nojaa erilaisiin järjestöihin, jotka pyrkivät säilyttämään tsherkessikulttuuria. Maassa toimii nykyään seitsemän merkittävää tserkessijärjestöä. Niiden toiminta keskittyy Damaskokseen ja sen lähiöihin. Järjestöistä vanhin, vuonna 1948 perustettu Rukh al-Din -järjestö järjestää sekä sosiaalista, että kulttuurista toimintaa. Sen ohjelmat ulottuvat urheilu- ja terveyspajoista tsherkessitanssi- ja kielikursseihin. Tsherkessien kieli adyghe on merkittävä osa tsherkessien kulttuuriperintöä, mutta se on katoamassa, kun nuoremmat sukupolvet suosivat englannin opiskelua. Rukh al-Dinin Qudsayan haaran johtajan Jawdat Younes Onojakin mukaan tsherkessien kielen säilytys on perheiden vastuulla, sillä Syyriassa ei ole kouluja, jotka opettaisivat sitä.[footnoteRef:22] SANA uutisoi 6.12.2025 tsherkessiheimojen neuvoston perustamisesta. Artikkelin mukaan neuvoston tavoitteena on järjestää tsherkessien toiminta yhtenäisen institutionaalisen kehyksen puitteissa, suojella tsherkessikylien ja perheiden välisiä siteitä, tukea osaamista ja vahvistaa nuorten vaikutusmahdollisuuksia eri aloilla sekä edistää tsherkessien identiteettiä, kieltä ja perintöä osana Syyrian kulttuurista monimuotoisuutta. Neuvosto kertoo pyrkivänsä myös käynnistämään kehitys- ja vapaaehtoistoimintaa sekä palvelemaan sekä valtiota että yhteiskuntaa.[footnoteRef:23] [22:  New Lines Magazine/ Vacher, Pauline & Cuau, Charles 7.1.2026.]  [23:  SANA 6.12.2025. ] 

New Lines Magazinen haastatteleman 23-vuotiaan tsherkessiaktivistin mukaan monet syyrialaiset eivät tiedä, että tsherkessit ovat muslimeja, sillä yhteisö pysyttelee erillään muusta yhteiskunnasta ja solmii avioliittoja yhteisön sisällä. Artikkeliin haastatellun 60-vuotiaan Golanilta kotoisin olevan Mazer Abdallahin mukaan tsherkessiyhteisö määrittelee henkilön tsherkessiksi isän perusteella ja painostaa naisia avioitumaan yhteisön sisällä. Syyriassa miehen on maksettava myötäjäisiä mennäkseen naimisiin. Tsherkessiyhteisössä myötäjäisten määrä pyritään pitämään alhaisena yhteisön sisäisten avioliittojen kannustamiseksi.[footnoteRef:24] [24:  New Lines Magazine/ Vacher, Pauline & Cuau, Charles 7.1.2026.] 

Onko tsherkesseihin kohdistunut oikeudenloukkauksia tai syrjintää uuden hallinnon aikana heidän etniseen taustaansa johtuen? Minkä tahon toimesta?
Saatavilla olevista lähteistä ei löytynyt tietoa siitä, että tserkesseihin olisi kohdistunut oikeudenloukkauksia tai syrjintää uuden hallinnon aikana heidän etnisen taustansa vuoksi.[footnoteRef:25] Tässä kappaleessa käsitellään tsherkessien asemaa Syyriassa Assadin hallinnon kaatumisen jälkeen saatavilla olevien perusteella. [25:  Syyrian turvallisuustilannetta ja ihmisoikeustilannetta monitoroivien SNHR:n ja SOHR:n (lyhenteiden avaaminen suluissa) sivuilta ei löytynyt tietoa tsherkesseihin kohdistuneista oikeudenloukkauksista 8.12.2024 tapahtuneen vallanvaihdoksen jälkeen englanninkielistä hakusanaa ”Circassian” käyttämällä. Myöskään Factiva-uutistietokannasta löytyneistä englannin- tai arabiankielisistä uutislähteistä ei löytynyt tietoja tserkesseihin kohdistetuista oikeudenloukkauksista.] 

Al-Quds al-Arabi -sanomalehden 29.12.2024 julkaiseman artikkelin mukaan Syyrian tsherkessiyhteisön jäsenet olivat valmistelemassa Assadin hallinnon kaatumisen jälkeen joulukuussa 2024 paperia, jossa määriteltäisiin yhteisön tavoitteet ja visio Assadin jälkeisessä Syyriassa. Yhteisö pyrki järjestämään myös tapaamisen yhteisöä edustavan delegaation ja Syyrian uuden presidentin Ahmed al-Sharaan kanssa. Tsherkessiaktivisti Dib Qat kertoi Facebook-sivuillaan, että tsherkessiyhteisön päävaatimus uudelle hallinnolle on se, että tsherkessit tunnustettaisiin viralliseksi vähemmistöryhmäksi ja että heille turvattaisiin oikeus harjoittaa heidän kieltään ja kulttuuriaan.[footnoteRef:26] Lähi-idän tutkija Fehim Taştek arvioi 16.1.2025 julkaistussa artikkelissa tsherkessiyhteisön ensisijaisina poliittisina prioriteetteina olevan turvallisuden ja kestävään elämään tarvittavien elinolosuhteiden takaaminen. He pyrkivät myös siihen, että tsherkessien identiteetti tunnustettaisiin virallisesti, sekä saamaan laillisia vakuuksia sille että tsherkessit voisivat säilyttää kielensä ja kulttuurinsa. Taştek katsoo, että kaadettuaan Assadin hallinnon, HTS (Hayat Tahrir al-Sham)[footnoteRef:27] lupasi taata uskonnollisten vähemmistöjen ja eri sektien turvallisuuden, mutta tämä ei välttämättä resonoi tsherkessien odotusten kanssa, sillä he ovat etninen vähemmistö. joka kuuluu samaan uskonnolliseen ryhmään, kuin Syyrian enemmistö (sunni-islam). Hän katsoo, että vaikka sunni-islam on tärkein osa HTS:n ideologiaa, etnisten vähemmistöjen asemaan liittyy rajoitteita ja uusi hallinto tulee muodostamaan järjestelmän, joka perustuu sunniarabienemmistöisen väestön arvopohjaan. Artikkelin mukaan tsherkessien asemaa uhkaa salafistisen ideologian vaikutusvallan kasvu Syyriassa.[footnoteRef:28]  [26:  Al-Quds al-Arabi 29.12.2024.]  [27:  Islamistinen kapinallisryhmittymä joka loppuvuodesta 2024 kaatoi Assadin hallinnon. Ennen hallinnon kaatamista se hallitsi useiden vuosien ajan Idlibin aluetta Pohjois-Syyriassa. Alun perin liike irtautui Al-Qaidan Syyrian haarasta ja se oli luokiteltu terroristijärjestöksi Yhdysvaltojen ja EU:n toimesta, mutta muutti suuntaustaan maltillisemmaksi ajan myötä (NPR 8.12.2024). Syyrian nykyisen väliaikaishallinnon johdosta usealla on tausta järjestössä, mukaan lukien presidentti Ahmad al-Sharaalla (Lowy Institute/ Livingstone, David 11.2.2025).]  [28:  Abkhaz World/ Taştek, Fehim 16.1.2025.] 

New Lines Magazinen 7.1.2026 julkaisemaan artikkeliin haastateltujen tsherkessiaktivistien mukaan Assadin hallinnon aikana he eivät voineet kokoontua julkisesti, mutta he ovat kyenneet tekemään niin uuden hallinnon aikana. Artikkelin mukaan tsherkessit ovat alkaneet luoda tsherkessikulttuurille näkyvää asemaa. Siinä missä druusien ja kurdien kulttuuri ovat molemmat edelleen politisoituneita käynnissä olevien geopoliittisten kehityskulkujen vuoksi, tsherkessien kulttuurilla ei ole samanlaista poliittista lastia.[footnoteRef:29] New Lines Magazinen haastattelema tsherkessiaktivisti Celine Kassem kommentoi tsherkessien asemaa uudessa Syyriassa siten että ”tsherkessit ovat viimeinen vähemmistöryhmä jolla on syytä olla peloissaan”.[footnoteRef:30] The New Arab-verkkomedian 22.5.2025 julkaisemassa artikkelissa kerrotaan Damaskoksen tsherkessiyhteisön pitäneen julkisen muistotilaisuuden 1800-luvun Venäjän keisarikunnan tekemistä tsherkessien pakkosiirroista,[footnoteRef:31] joihin artikkelissa viitataan kansanmurhana. Tämä oli ensimmäinen kerta. kun muistotilaisuus ollaan järjestetty julkisesti. Tsherkessiaktivisti ja tutkija Celine Kasem totesi, että Damaskoksessa järjestetty muistotilaisuus oli yhteisölle paitsi tilaisuus muistaa kuolleita julkisesti, myös osoittaa, millaisia uusia vapauksia Syyrian vähemmistöryhmät ovat saaneet Assadin hallinnon kaatumisen jälkeen. Celine Kasemin mukaan Assadin hallinto pelkäsi historiallisten vääryyksien tunnustamista, erityisesti jos ne liittyivät Venäjään, joka tuki hallintoa sisällissodan aikana.[footnoteRef:32] [29:  New Lines Magazine/ Vacher, Pauline & Cuau, Charles 7.1.2026.]  [30:  New Lines Magazine 7.1.2026.]  [31:  Tsherkessejä muutti nykyisen Syyrian alueelle 1800-luvun loppupuolella Koillis-Kaukasiasta Venäjän keisarikunnan harjoittaman karkotuspolitiikan seurauksena. Alueen tsherkessiväestö karkotettiin silloisen Ottomaani-imperiumin alueelle ja noin neljännes heistä kuoli näiden pakkosiirtojen aikana (New Lines Magazine/ Vacher, Pauline & Cuau, Charles 7.1.2026).]  [32:  New Arab 22.5.2025. ] 

Yhdysvaltalaisen Washington Examinerin 20.6.2026 julkaisemassa, Syyrian sekterianismia Assadien jälkeisessä Syyriassa käsittelevässä artikkelissa haastateltiin tsherkessitaustaista Damaskoksessa asuvaa Jannah-pseudonyymillä esiintyvää tsherkessijuristia. Hänen mukaansa hänen alaviittitaustaiset ystävänsä ovat alkaneet pitämään huivia julkisissa tiloissa, sillä he pelkäävät uusia viranomaisia, jotka eivät hänen mukaansa ole damaskoslaisia. Raportissa arvioidaan, että uskonnollisten ja etnisten vähemmistöjen näkökulmasta uusilta viranomaisilta saatavan suojelun saaminen on epäyhtenäistä ja vastuuvelvollisuus on ohutta.[footnoteRef:33]  [33:  Washington Examiner 20.6.2026.] 

SOHR:n 16.10.2025 julkaiseman artikkelin mukaan israelilainen ”Bashan pioneerit”-siirtokuntalaisryhmittymä yritti asettua Syyrian puolelle rajaa Bariqahin tsherkessikylän läheisyyteen. Israelin joukot estivät artikkelin mukaan ryhmittymää siirtymästä alueelle ja lisäsivät toimintaansa rajalla estääkseen vastaavaa liikettä rajan läheisyydessä.[footnoteRef:34] BBC:n 22.7.2026 julkaisemassa medianseurantaraportissa kerrotaan Golanin ylängön lähellä olevien Bir Ajamin, Bariqan ja al-Madariyahin tsherkessikylien asukkaiden torjuneen israelilaisten yritykset käyttää hyväkseen paikallisia vähemmistöidentiteettejä, korostaen että ovat tsherkessitaustastaan huolimatta syyrialaisia. Syria TV:n mukaan Israelin joukot olivat aluksi jakaneet avustustarvikkeita sekä arabi- että tsherkessikylien asukkaille, mutta näyttivät kiinnittävän erityistä huomiota kyliin, joissa tsherkessit olivat enemmistönä. Paikallisten lähteiden mukaan tämä oli yritys luoda eripuraa näiden kahden yhteisön välille. Raportin mukaan kyseisissä tsherkessikylissä ja niiden naapurissa sijaitsevissa arabikylissä asuu arviolta noin 3 000–3 500 ihmistä.[footnoteRef:35] [34:  SOHR 16.10.2025. ]  [35:  BBC Media Monitoring 22.7.2026.] 

Al-Quds al-Arabin 29.12.2024 julkaiseman artikkelin mukaan Assadin hallinnon kaatumisen jälkeen julkisuuteen on ilmestynyt useita ”tsherkessien häpeälistoja”, joissa listataan henkilöitä, joita syytetään yhteyksistä entiseen hallintoon. Turkissa asuva tsherkessiaktivisti Nart Tamzouk tuomitsi tällaisten listojen julkaisemisen, katsoen että niiden julkaisemisen taustalla on todennäköisesti henkilökohtaisia kiistoja, varsinkin kun listoissa hänen mukaansa mainitaan mielivaltaisesti rikollisten nimiä yhdessä viattomien henkilöiden nimien kanssa.[footnoteRef:36]  [36:  Al-Quds al-Arabi 29.12.2024.] 

Tietoja vastauksesta
Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.
Information on the response
This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

